আমাদের মাঝে তখন প্রশ্ন উঠতো, এ অবস্থায় ইরানে বসে আমরা কি করতে পারি? আমরা সিদ্ধান্ত নিয়েছিলাম, আমাদের নিজেদের থেকেই কাজ শুরু করতে হবে। আমরা তিনজন তখন কোরআন বুঝায় সাধ্যমত আত্মনিয়োগ করলাম। আর এ জন্য শুরু করলাম আরবী ভাষা শিক্ষা। আমার মনে হত, অনুবাদ পড়ে কোরআনের অর্থ কিছুটা বুঝা গেলেও তা থেকে অনুপ্রাণীত হওয়া যায় না। অনেক সময় মনযোগ ধরে রাখাও কঠিন হত। কোরআন বুঝার কাজে আমাদের মধ্যে ডাঃ আমীন ভাই যথেষ্ঠ অগ্রসর ছিলেন। অসংখ্যা আয়াত তার মুখস্থ ছিল। সেগুলো তিনি বিভিন্ন প্রসঙ্গে অবিরাম বলে যেতেন এবং তার অর্থও বলে যেতেন। তার সে তেলাওয়াত আমাদের মনেও দোল দিত। নানা প্রসঙ্গে তৎক্ষনাৎ কোরানের আয়াত এমন অনর্গল ভাবে বলতে পারেন এমন মানুষ আমি খুব একটা দেখিনি। উনার স্মৃতি শক্তি ছিল প্রখর। বেলুচিস্তানের গ্রামে যখন কাজ করতেন তখন প্রচুর অবসর পেতেন। আর সে অবসর সময়টি কাজে লাগিয়েছেন কোরআন বুঝা ও মুখস্থ করার কাঝে। আমিন ভাইয়ের মধ্যে সব সময়ে একটি তাড়াহুড়া দেখতাম। আর সেটি বেশী বেশী কোরআন বুঝা ও নেক আমল করায়। তার কথা মনে পড়লে কোরআনের সে আয়াতের কথা মনে পড়ে যেখানে আল্লাহপাক বলেছেন, “সারেয়ু ইলা মাগফিরাতুম মিররাব্বিকুম…” –অর্থঃ তোমরা তাড়াহুড়া কর আল্লাহর মাগফেরাত লাভে। উনাকে দেখে আমার নিজের পিছিয়ে পড়ার বিষয়টি দারুন ভাবে অনুভব করতাম। অপর দিকে মোহাম্মাদ উল্লাহ ভাইয়ের তেলয়াত ছিল অতান্ত মধুর। আমি যখন উনাদের দুইজনের সাহচর্য পেতাম তখন অনুভব করতাম, তখন দারুন প্রেরণা পেতাম সামনে এগুনোর। নিজের ঈমানের স্পন্দন অনুভব করতাম।